Παρασκευάς Μπατζάβαλης

Ο Πάρης Μπατζάβαλης είναι Έλληνας ακοντιστής. Γεννήθηκε στις 25 Νοεμβρίου 1994 και μεγάλωσε στην Καλλονή Τροιζηνίας. Το παρατσούκλι του είναι Μπατζάβελιν.

Τα πρώτα χρόνια 
Ξεκίνησε την αθλητική του πορεία από τον τοπικό Γ.Ε. Πόρου και Τροιζηνίας με προπονητή τον Δημήτρη Λεβειδιώτη. Το καλοκαίρι του 2012 κατέκτησε το ασημένιο μετάλλιο στο Βαλκανικό Πρωτάθλημα Στίβου εφήβων-νεανίδων που έλαβε χώρα στις 23 και 24 Ιουνίου στο Εσκίσεχιρ της Τουρκίας με βολή στα 65,82 μέτρα. Στο Πανελλήνιο Πρωτάθλημα Εφήβων-Νεανίδων ανοιχτού Στίβου, που πραγματοποιήθηκε στη Λάρισα μία εβδομάδα αργότερα, κατέκτησε επίσης τη δεύτερη θέση και το ασημένιο μετάλλιο με βολή στα 64,90 μ.

Η εγχώρια εδραίωση 
Τη σεζόν 2013 πήρε μεταγραφή στο σύλλογο Ζευς Τρικάλων. Στο Ευρωπαϊκό Πρωτάθλημα Εφήβων-Νεανίδων, που διεξήχθη στο Ριέτι την ίδια χρονιά, κατέκτησε την 9η θέση με επίδοση 67,84 μέτρα. Στις 30 Ιουνίου, στο Πανελλήνιο Εφήβων-Νεανίδων που διεξήχθη στη Λάρισα, έριξε το ακόντιό του στα 70,94 μέτρα, κάνοντας προσωπικό ρεκόρ. Στις 26 Μαΐου 2014 πέτυχε βολή στα 74,84 μέτρα σε αγώνες ρίψεων που διεξήχθησαν στη Θεσσαλονίκη στη μνήμη του Κώστα Σπανίδη. Το 2015, υπό τις οδηγίες του προπονητή του Θωμά Κυριαζή, κατατάχθηκε στην 6η θέση στο Ευρωπαϊκό Πρωτάθλημα Νέων που διεξήχθη στο Τάλιν, με βολή στα 78,43 μέτρα. Βελτίωσε το ρεκόρ του άλλες δύο φορές -στην ίδια μάλιστα διοργάνωση- το 2015. Στο Πανελλήνιο Πρωτάθλημα στίβου στις 26 Ιουλίου πέτυχε αρχικά βολή στα 80,66 μ. και έπειτα στα 81,04 μ., επιτυγχάνοντας την 5η καλύτερη επίδοση όλων των εποχών στην Ελλάδα και αναδεικνυόμενος για πρώτη φορά πρωταθλητής Ελλάδος.

Στο Πανελλήνιο πρωτάθλημα στίβου ανδρών 2016 στην Πάτρα κατέλαβε ξανά την πρώτη θέση, σημειώνοντας την τέταρτη καλύτερη επίδοση όλων των εποχών στην Ελλάδα -και νέο ατομικό του ρεκόρ- με βολή στα 81.45 μέτρα. Κέρδισε έτσι τη συμμετοχή του στους Πανευρωπαϊκούς αγώνες Ανδρών-Γυναικών στο Άμστερνταμ, όπου και διεκδίκησε ανεπιτυχώς τη συμμετοχή του στους Ολυμπιακούς Αγώνες.

Στη Θήβα στις 20 Ιουλίου του 2016 κατέγραψε την καλύτερη επίδοσή του μέχρι σήμερα. Στους αγώνες "Χρήστος Βουδούρης" έστειλε το ακόντιο στα 85,95 μέτρα, βελτιώνοντας το ατομικό του ρεκόρ και καταρρίπτοντας το πανελλήνιο ρεκόρ Νέων, το οποίο ήταν 83,82 μέτρα και ανήκε στον Κώστα Γκατσιούδη από τις 30 Ιουλίου του 1994. Παράλληλα έγινε ο δεύτερος κορυφαίος Έλληνας ακοντιστής όλων των εποχών πίσω από τον Γκατσιούδη.

Η καταξίωση εντός των τειχών 
Ως αποτέλεσμα της ραγδαίας εξέλιξής του, στις 2 Νοεμβρίου του 2016 και πριν κλείσει τα 22 του χρόνια, ανακοινώθηκε η μεταγραφή του στον Παναθηναϊκό. Στις 11 Μαρτίου του 2017 κατέκτησε το χάλκινο μετάλλιο στο 17ο Χειμερινό Κύπελλο Ρίψεων που διεξήχθη στην Γκραν Κανάρια, με βολή στα 78,40 μέτρα. Στις 18 Ιουνίου 2017 αναδείχθηκε για τρίτη συνεχή χρονιά πρωταθλητής Ελλάδος στο Πανελλήνιο πρωτάθλημα στίβου ανδρών, προσγειώνοντας το ακόντιό του στα 76,27 μέτρα στην πρώτη του προσπάθεια.

Εξέλιξη 
Η εξέλιξη της επίδοσής του είναι η παρακάτω:
2012 : 65,82 μ.
2013 : 70,94 μ.
2014 : 74,84 μ.
2015 : 81,04 μ.
2016 : 85,95 μ.

Διακρίσεις 
 Πανελλήνιο πρωτάθλημα στίβου:
 3 χρυσά μετάλλια: 2015, 2016, 2017

Παραπομπές

Έλληνες αθλητές του ακοντισμού
Αθλητές στίβου ΠΑΟ
Κάτοχοι μεταλλίων του Πανελλήνιου Πρωταθλήματος Στίβου